Bladhullmøll

Bladhullmøll (Heliozelidae) er en liten familie av små, mer eller mindre metalliske, dagflygende sommerfugler. Larvene minerer i blader, men i det siste larvestadiet gnager de seg løs fra bladet og tar med seg en bit av bladhuden som et beskyttende "skjold". De etterlater seg dermed runde hull i bladene som har gitt familien dens norske navn. Familien lever på en rekke forskjellige busker og trær, men hver art er ganske spesifikk når det gjelder vertsplanter. Fire arter er funnet i Norge, men en av dem er regnet for å være utdødd i Norge i dag.


== Utseende ==
Små (forvingelengde 1,7 – 7 mm), mer eller mindre metalliske møll. Hodet er blankt og skinnende, antennene trådformede. Forvingene er avrundede i spissen med ganske lange hårfrynser nær spissen og langs bakkanten. De har ofte lyse, kommalignende flekker ved bakkanten eller lyse tverrbånd. Bakvingene er nokså smale, tilspissede med lange hårfrynser. Larvene er flate og vanligvis uten bein. De beveger seg ved hjelp av bevegelige vorter på over- og undersiden av brystet (thorax).


== Levevis ==
Møllene lever på en rekke slags busker og trær. De nyklekte larvene lager en smal, slyngende mine i bladene, etter som larven vokser utvikler denne seg til en større blokkmine. Den nesten utvokste larven gnager løs runde skiver av bladets over- og underside og fester disse sammen med silke. Larven senker seg i en silketråd ned til en lavereliggende grein der den forvandler seg til en puppe. Den etterlater et karakteristisk, rundt "kulehull" i bladet. De voksne sommerfuglene flyr om dagen, men er kanskje en del oversett fordi de flyr ganske tidlig på våren.


== Systematisk inndeling ==

Ordenen sommerfugler, Lepidoptera Linnaeus, 1758
Gruppen Glossata – Homoneura
Gruppen Coelolepida
Gruppen Myoglossata
Gruppen Neolepidoptera
Gruppen Heteroneura
Gruppen Eulepidoptera
Overfamilien Incurvarioidea
Familien bladhullmøll, Heliozelidae
Slekten Antispila Hübner, 1825 - ca. 30 arter
Antispila metallella (Denis & Schiffermüller, 1775)  – på kornell
Antispila treitschkiella (Fischer von Röslerstamm, 1843) – bare kjent fra Öland i Norden
Slekten Antispilina Hering, 1941 - 2 arter
Slekten Coptodisca Walsingham, 1895 - 17 arter
Slekten Diacopia Clemens, 1872 - én art
Slekten Dyselachista Spuler, 1910 - én art
Slekten Heliozela Herrich-Schäffer, 1853 - 13 arter. I Norden:
Heliozela hammoniella Sorhagen, 1885
Heliozela sericiella (Haworth, 1828)
Heliozela resplendella (Stainton, 1851)  – på or
Slekten Holocacista Walsingham & Durrant, 1909 - én art
Slekten Hoplophanes Meyrick, 1897 - én art
Slekten Ischnocabana Bradley, 1961 - én art
Slekten Lamprozela Meyrick, 1916 - én art
Slekten Monachozela Meyrick, 1931 - én art
Slekten Phanerozela Meyrick, 1921 - én art
Slekten Plesiozela Karsholt & Kristensen, 2003 - to arter
Slekten Prophylactis Meyrick, 1897 - én art
Slekten Pseliastis Meyrick, 1897 - én art
Slekten Tyriozela Meyrick, 1931 - én art


== Kilder ==
Bengtsson, B.Å., Palmqvist, G. og Johansson, R. (2008) Nationalnyckeln till Sveriges flora och fauna. Fjärilar: Käkmalar – säckspinnare. Side 284 – 294. ISBN 978-91-88506-60-3
Heliozelidae på Tree of life: [1]
NorLep, Norges sommerfugler: [2]


== Eksterne lenker ==
(en) Bladhullmøll i Encyclopedia of Life 
(en) Bladhullmøll i Global Biodiversity Information Facility 
(no) Bladhullmøll hos Artsdatabanken 
(sv) Bladhullmøll hos Dyntaxa 
(en) Bladhullmøll hos Fauna Europaea 
(en) Bladhullmøll hos ITIS 
(en) Bladhullmøll hos NCBI 
(en) Kategori:Heliozelidae – bilder, video eller lyd på Wikimedia Commons 
Heliozelidae – detaljert informasjon på Wikispecies Antispila metallella: [3]. Heliozela resplendella: [4]